次韵答張誾張閣見寄
作者：李廌
朝代：宋

paragraphs: 我思佳人在何許，太行之陽濟川上。
結茆賦詩臨清流，我情摇摇日西嚮。
盤谷秋來陰復晴，谷口與誰來耦耕。
賣刀買犢便能爾，功名付之勃與平。
嗟余追逐老閭里，吟詩作賦不直水。
韋編鉛槧幸忘憂，甘與牛衣同卧起。
相從當及壯年時，莫年多感定多悲。
此身安歸送歸客，豈堪登臨行路岐。
萬事紛紛戰蠻觸，不須白眼憎時俗。
但願如公無榮亦無辱，臨流賦詩老亦足。